Tai, Cymru Enwi, cychwyn a dehongli 1 1 Enw’r Rheoliadau hyn yw Rheoliadau Digartrefedd (Gweithdrefn Adolygu) (Cymru) 2015. 2 Daw’r Rheoliadau hyn i rym ar 27 Ebrill 2015. 3 Yn y Rheoliadau hyn— ystyr “yr adolygwr” (“ the reviewer ”) yw— pan nad yw’r penderfyniad gwreiddiol yn cael ei wneud o dan adran 80(5), yr awdurdod; pan fo’r penderfyniad gwreiddiol yn cael ei wneud o dan adran 80(5) (penderfyniad ynghylch a yw’r amodau ar gyfer atgyfeirio achos wedi eu bodloni)— yr awdurdod sy’n hysbysu a’r awdurdod a hysbysir, pan fo’r adolygiad yn cael ei wneud gan yr awdurdodau hynny; neu y person a benodwyd i gynnal yr adolygiad yn unol â rheoliad 4, pan fo’r achos yn dod o fewn y rheoliad hwnnw; ystyr “yr awdurdod” (“ the authority ”) yw— yr awdurdod tai lleol a wnaeth y penderfyniad y gofynnwyd am adolygiad ohono o dan adran 85, neu yr awdurdod sy’n hysbysu os gwnaed y penderfyniad hwnnw o dan adran 80(5) (penderfyniad ynghylch a yw’r amodau ar gyfer atgyfeirio achos at awdurdod tai lleol arall wedi eu bodloni); ystyr “diwrnod gwaith” (“ working day ”) yw diwrnod nad yw’n ddydd Sadwrn, yn ddydd Sul, yn Ddydd Nadolig, yn Ddydd Gwener y Groglith nac yn ŵyl y banc ; ystyr “y Gorchymyn Penderfyniadau ynghylch Atgyfeiriadau ” (“ the Decisions on Referrals Order ”) yw Gorchymyn Digartrefedd (Penderfyniadau ynghylch Atgyfeiriadau) 1998 . 4 Yn y Rheoliadau hyn, mae cyfeiriadau at adrannau yn gyfeiriadau at adrannau o Ddeddf Tai (Cymru) 2014. Gofyn am adolygiad a hysbysiad am y weithdrefn adolygu 2 1 Rhaid gofyn i’r awdurdod am adolygiad o dan adran 85. 2 Ac eithrio pan fo achos yn dod o fewn rheoliad 4, rhaid i’r awdurdod y gofynnwyd iddo am adolygiad o dan adran 85 o fewn pum niwrnod gwaith o gael cais— a gwahodd y ceisydd, a phan fo’n berthnasol, gynrychiolydd y ceisydd, i wneud sylwadau ar lafar neu’n ysgrifenedig neu ar lafar ac yn ysgrifenedig; a b os nad ydyw eisoes wedi gwneud hynny, hysbysu’r ceisydd am y weithdrefn i’w dilyn mewn cysylltiad â’r adolygiad. 3 Pan fo achos yn dod o fewn rheoliad 4, rhaid i’r person a benodwyd yn unol â’r rheoliad hwnnw o fewn pum niwrnod gwaith o gael ei benodi— a gwahodd y ceisydd, a phan fo’n berthnasol, gynrychiolydd y ceisydd, i wneud sylwadau ar lafar neu’n ysgrifenedig neu ar lafar ac yn ysgrifenedig; a b hysbysu’r ceisydd am y weithdrefn i’w dilyn mewn cysylltiad â’r adolygiad. Swyddog yn gwneud penderfyniad ynghylch adolygiad 3 Pan fo penderfyniad yr awdurdod ynghylch adolygiad o benderfyniad gwreiddiol a wnaed gan swyddog o’r awdurdod hefyd i’w wneud gan swyddog, rhaid i’r swyddog hwnnw fod yn rhywun nad oedd wedi ymwneud â’r penderfyniad gwreiddiol. Y weithdrefn gychwynnol pan wnaed y penderfyniad gwreiddiol o dan y Gorchymyn Penderfyniadau ynghylch Atgyfeiriadau. 4 1 Pan gafodd y penderfyniad gwreiddiol o dan adran 80(5) (pa un a yw’r amodau ar gyfer atgyfeirio achos wedi eu bodloni) ei wneud o dan y Gorchymyn Penderfyniadau ynghylch Atgyfeiriadau, mae adolygiad o’r penderfyniad hwnnw (yn ddarostyngedig i baragraff (2)) i’w gynnal gan berson a benodwyd gan yr awdurdod sy’n hysbysu a’r awdurdod a hysbysir. 2 Os nad yw person yn cael ei benodi yn unol â pharagraff (1) o fewn pum niwrnod gwaith o’r diwrnod y gwneir cais am adolygiad, yna mae’r adolygiad i’w gynnal gan— a person o’r panel a ffurfiwyd yn unol â pharagraff 3 o’r Atodlen i’r Gorchymyn Penderfyniadau ynghylch Atgyfeiriadau (“y panel”); a b person a benodwyd yn unol â pharagraff (3). 3 Rhaid i’r awdurdod sy’n hysbysu, o fewn pum niwrnod gwaith o ddiwedd y cyfnod a bennir ym mharagraff (2), ofyn i gadeirydd Cymdeithas Llywodraeth Leol Cymru neu enwebai’r cadeirydd (“y swyddog priodol”) benodi person o’r panel a rhaid i’r swyddog priodol wneud hynny o fewn saith niwrnod i’r cais. 4 Rhaid i’r awdurdod sy’n hysbysu a’r awdurdod a hysbysir, o fewn pum niwrnod gwaith o benodi’r person a benodwyd (“y person penodedig”), ddarparu rhesymau i’r person penodedig am y penderfyniad gwreiddiol a’r wybodaeth a’r dystiolaeth sy’n sail i’r penderfyniad hwnnw. 5 Rhaid i’r person penodedig— a anfon unrhyw sylwadau a wnaed o dan reoliad 2 i’r awdurdod sy’n hysbysu a’r awdurdod a hysbysir; a b gwahodd yr awdurdodau hynny i ymateb i’r sylwadau hynny. 6 Ni chaiff y person penodedig fod yr un person â’r person a wnaeth y penderfyniad gwreiddiol. Gweithdrefn ar gyfer adolygiad 5 1 Rhaid i’r adolygwr, yn ddarostyngedig i gydymffurfio â darpariaethau rheoliad 6, ystyried— a unrhyw sylwadau a wneir o dan reoliad 2, ac mewn achos sy’n dod o fewn rheoliad 4, unrhyw ymatebion iddynt; a b unrhyw sylwadau a wneir o dan baragraff (2). 2 Os yw’r adolygwr yn ystyried bod diffyg neu anghysondeb yn y penderfyniad gwreiddiol, neu yn y ffordd y cafodd ei wneud, ond er hynny’n bwriadu gwneud penderfyniad sy’n groes i fuddiannau’r ceisydd ar un neu ragor o faterion, rhaid i’r adolygwr hysbysu’r ceisydd— a bod yr adolygwr yn bwriadu gwneud hynny a’r rhesymau pam; a b y caiff y ceisydd, neu rywun sy’n gweithredu ar ran y ceisydd, wneud sylwadau i’r adolygwr ar lafar neu’n ysgrifenedig neu ar lafar ac yn ysgrifenedig. Hysbysiad o benderfyniad yn dilyn adolygiad 6 1 Y cyfnod y mae’n rhaid rhoi hysbysiad o benderfyniad yn dilyn adolygiad o dan adran 85 i’r ceisydd o dan adran 85(3) yw— a wyth wythnos o’r diwrnod y gwneir cais am adolygiad, ac eithrio pan fo’r penderfyniad gwreiddiol yn dod o fewn is-baragraffau (b) ac (c); b deng wythnos o’r diwrnod y gwneir cais am adolygiad, pan fo’r penderfyniad gwreiddiol yn dod o fewn adran 80(5) a’r adolygiad yn cael ei wneud gan berson a benodir gan yr awdurdod sy’n hysbysu a’r awdurdod a hysbysir; c deuddeng wythnos o’r diwrnod y gwneir y cais am adolygiad mewn achos sy’n dod o fewn rheoliad 4. 2 Caiff y cyfnod a bennir ym mharagraff (1) fod y cyfryw gyfnod hwy ag y caiff y ceisydd a’r adolygwr gytuno arno yn ysgrifenedig. 3 Mewn achos sy’n dod o fewn paragraff (1)(c), rhaid i’r person penodedig hysbysu’r awdurdod sy’n hysbysu a’r awdurdod a hysbysir am y penderfyniad yn dilyn yr adolygiad, a’r rhesymau amdano, yn ysgrifenedig o fewn cyfnod o un wythnos ar ddeg o’r diwrnod y gwneir y cais am yr adolygiad, neu o fewn cyfnod sy’n dechrau ar y diwrnod hwnnw sydd wythnos yn llai na’r hyn y cytunwyd arno yn unol â pharagraff (2). Cymhwyso’r Gorchymyn Penderfyniadau ynghylch Atgyfeiriadau 7 Mae’r Gorchymyn Penderfyniadau ynghylch Atgyfeiriadau yn cael effaith at ddibenion y Rheoliadau hyn fel petai wedi ei wneud o dan y pwerau a roddir gan adran 80(5)(b) a (6)(b), ac mae cyfeiriadau yn y Gorchymyn hwnnw at Ddeddf Tai 1996 i’w dehongli fel petaent yn cyfeirio at ddarpariaethau cyfatebol Deddf Tai (Cymru) 2014. Dirymu a darpariaethau trosiannol 8 1 Yn ddarostyngedig i baragraff (2), mae’r Rheoliadau a ganlyn drwy hyn wedi eu dirymu o ran Cymru— a Rheoliadau Dyrannu Tai a Digartrefedd (Gweithdrefnau Adolygu a Diwygio) 1996 ; b Rheoliadau Dyrannu Tai a Digartrefedd (Diwygio) 1997 ; c Rheoliadau Dyrannu Tai a Digartrefedd (Diwygio) (Rhif 2) 1997 ; d Rheoliadau Dyrannu Tai a Digartrefedd (Gweithdrefnau Adolygu) 1999 . 2 Mae’r Rheoliadau a ddirymir gan baragraff (1) yn parhau mewn grym mewn unrhyw achos pan fo cais am adolygiad o dan adran 202 o Ddeddf Tai 1996 yn cael ei wneud cyn y dyddiad y daw’r Rheoliadau hyn i rym. Lesley Griffiths Y Gweinidog Cymunedau a Threchu Tlodi, un o Weinidogion Cymru 21 Ebrill 2015